เทอร์มินอลประเมินค่าเสียหายไฟไหม้
กองทรัสต์ LHSC ลงทุนสิทธิการเช่าศูนย์การค้าเทอร์มินอล 21 แจงอยู่ระหว่างประเมินค่าเสียหายไฟไหม้ ทำประกันความเสี่ยงครบ
10 พ.ย. 2558

กองทรัสต์ LHSC ลงทุนสิทธิการเช่าศูนย์การค้าเทอร์มินอล 21 แจงอยู่ระหว่างประเมินค่าเสียหายไฟไหม้ ทำประกันความเสี่ยงครบ
น.ส.เพียงดาว วัฒนายากร กรรมการผู้จัดการ สายการลงทุนอสังหาริมทรัพย์และงานปฏิบัติการ บริษัทหลักทรัพย์จัดการกองทุน (บลจ.) แลนด์ แอนด์ เฮ้าส์ ในฐานะผู้จัดการทรัสต์เพื่อการลงทุนในสิทธิการเช่าอสังหาริมทรัพย์ แอล  เอช ช้อปปิ้ง เซ็นเตอร์ (LHSC) เปิดเผยว่า  เหตุเพลิงไหม้ภายในร้านอาหารในบริเวณชั้น 4 ของโครงการศูนย์การค้าเทอร์มินอล 21 ซึ่งกองทรัสต์ LHSC ลงทุนในสิทธิการเช่าศูนย์อยู่นั้น ทางผู้บริหารศูนย์การค้าอยู่ในระหว่างตรวจสอบพื้นที่และประเมินความเสียหาย โดยคาดว่าจะกลับมาเปิดให้บริการตามปกติในเวลา 17.00 น.
อย่างไรก็ตามกองทรัสต์ LHSC ได้จัดให้มีประกันภัยทรัพย์สินสำหรับความเสี่ยงทุกประเภทและผู้บริหารศูนย์การค้าได้ทำการประสานงานกับบริษัทประกันภัยเข้ามาประเมินความเสียหายต่อไป
"เมื่อเวลาประมาณ 10.50 น. มีเหตุเพลิงไหม้ภายในพื้นที่ของผู้เช่ารายหนึ่ง ซึ่งผู้บริหารศูนย์การค้าได้ดำเนินการตามแผนระงับเหตุฉุกเฉินอย่างมีประสิทธิภาพ พร้อมทั้งได้เชิญลูกค้าออกจากศูนย์ฯ เพื่อความปลอดภัย โดยสามารถควบคุมเพลิงได้ภายใน 15 นาที"น.ส.เพียงดาว กล่าว
สำหรับราคาหน่วย LHSC ปรับตัวลดลงไปแตะระดับต่ำสุดที่ 10.80 บาทหลังเกิดเหตุการณ์ดังกล่าว แต่สุดท้ายปรับตัวขึ้นมาปิดที่ 11.10 บาท ราคาไม่เปลี่ยนแปลง